ΚΑΝΟΝΙΣΜΌΣ (ΕΚ) αριθ. 915/2007 ΤΗΣ ΕΠΙΤΡΟΠΉΣ της 31ης Ιουλίου 2007 σχετικά με την τροποποίηση του κανονισμού (ΕΚ) αριθ. 622/2003 για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2320/2002 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, για τη θέσπιση κοινών κανόνων στο πεδίο της ασφάλειας της πολιτικής αεροπορίας (1), και ιδίως το άρθρο 4 παράγραφος 2, Εκτιμώντας τα ακόλουθα: (1) Η Επιτροπή οφείλει, δυνάμει του κανονισμού (ΕΚ) αριθ. 2320/2002, εφόσον χρειάζεται, να λαμβάνει μέτρα για την εφαρμογή κοινών βασικών προτύπων αεροπορικής ασφάλειας σε όλη την Κοινότητα. Ο κανονισμός (ΕΚ) αριθ. 622/2003 της Επιτροπής, της 4ης Απριλίου 2003, για καθορισμό μέτρων για την εφαρμογή των κοινών βασικών προτύπων ασφάλειας των αερομεταφορών (2), ήταν η πρώτη νομοθετική πράξη που καθόριζε μέτρα του είδους αυτού. (2) Τα μέτρα που προβλέπονται στον κανονισμό (ΕΚ) αριθ. 622/2003 για τον περιορισμό των υγρών που μεταφέρουν επιβάτες, οι οποίοι προερχόμενοι από τρίτες χώρες διέρχονται από κοινοτικούς αερολιμένες, πρέπει να επανεξετασθούν βάσει των τεχνικών εξελίξεων, των επιχειρησιακών επιπτώσεων στους αερολιμένες και του αντικτύπου στους επιβάτες. (3) Συνεπώς, ο κανονισμός (ΕΚ) αριθ. 622/2003 πρέπει να τροποποιηθεί ανάλογα. (4) Από την επανεξέταση του κανονισμού προκύπτει ότι οι περιορισμοί των υγρών που μεταφέρουν οι επιβάτες, οι οποίοι προερχόμενοι από τρίτες χώρες διέρχονται από κοινοτικούς αερολιμένες, δημιουργούν ορισμένες επιχειρησιακές δυσχέρειες στους αερολιμένες αυτούς και προκαλούν δυσφορία στους αντίστοιχους επιβάτες. (5) Η εξέλιξη της τεχνολογίας στον εξοπλισμό ελέγχου αναμένεται, εν ευθέτω χρόνω, ότι θα δώσει λύσεις στα προβλήματα αυτά, μέχρι όμως να υπάρξουν τεχνικές λύσεις, πρέπει να εφαρμόζονται προσωρινά μέτρα και να επανεξετάζονται σύμφωνα με τον κανονισμό (ΕΚ) αριθ. 1546/2006. Πρέπει να τροποποιηθεί αναλόγως ο κανονισμός (ΕΚ) αριθ. 622/2003. (6) Σύμφωνα με τον κανονισμό (ΕΚ) αριθ. 2320/2002, τα μέτρα που προβλέπονται στο παράρτημα του κανονισμού (ΕΚ) αριθ. 622/2003 ήταν διαβαθμισμένα και δεν είχαν δημοσιευθεί. Ο ίδιος κανόνας ισχύει, κατ’ ανάγκη, και για κάθε τροποποιητική πράξη. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την ασφάλεια της πολιτικής αεροπορίας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 622/2003 τροποποιείται σύμφωνα με το παράρτημα του παρόντος κανονισμού. Το άρθρο 3 του εν λόγω κανονισμού εφαρμόζεται όσον αφορά τον εμπιστευτικό χαρακτήρα του παρόντος παραρτήματος. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Ιουλίου 2007.

[Source: multi_eurlex | Tokens: 2741]